Bill Gates ลงทุนในผืนนา 600,000 ไร่ ผลตอบแทน ดีกว่าตลาดหุ้นสหรัฐฯ
การลงทุนในไร่นาของ Bill Gates เป็นอย่างไร ? ลงทุนแมนจะเล่าให้ฟัง
5 มี.ค. 2566

Bill Gates ลงทุนในผืนนา 600,000 ไร่
ผลตอบแทน ดีกว่าตลาดหุ้นสหรัฐฯ /โดย ลงทุนแมน
มหาเศรษฐีบนโลกนี้ มีสไตล์การลงทุนที่เชี่ยวชาญแตกต่างกัน
- George Soros สร้างชื่อจากการเก็งกำไรสกุลเงิน
- Masayoshi Son เชี่ยวชาญการลงทุนในสตาร์ตอัป
- Warren Buffett สร้างความมั่งคั่งขึ้นมาจากการลงทุนเน้นคุณค่า
แต่รู้หรือไม่ว่า Bill Gates ผู้ก่อตั้ง Microsoft กิจการซอฟต์แวร์องค์กรใหญ่สุดในโลก มูลค่า 64 ล้านล้านบาท
เลือกที่จะลงทุนใน “Farmland” หรือ ไร่นา มากถึง 600,000 ไร่ เทียบง่าย ๆ คือ ใหญ่เท่ากับท่าอากาศยานสุวรรณภูมิ 27 แห่ง เรียงต่อกัน
โดยไร่นาที่ว่านี้ สามารถสร้างผลตอบแทนได้ดี ไม่แพ้การลงทุนหุ้นสหรัฐอเมริกา ในช่วงเวลาเดียวกันเลย
วันนี้ เรามาดูกันว่าการลงทุนในไร่นาของ Bill Gates เป็นอย่างไร ? ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
เมื่อนึกถึงการลงทุน ภาพจำของใครหลายคนก็น่าจะนึกถึง “หุ้น” เรียกได้ว่าเป็นสินทรัพย์ที่ให้ผลตอบแทนระยะยาวได้ดีที่สุดในประวัติศาสตร์
แต่หากเรามาดูผลตอบแทนจากการลงทุนในสินทรัพย์ประเภทต่าง ๆ ในสหรัฐอเมริกา ช่วงปี 1992 ถึงปี 2022 ดังนี้
- ตราสารหนี้ ผลตอบแทนเฉลี่ย 4.6% ต่อปี
- ทองคำ ผลตอบแทนเฉลี่ย 5.4% ต่อปี
- อสังหาริมทรัพย์ ผลตอบแทนเฉลี่ย 8.4% ต่อปี
- หุ้น ผลตอบแทนเฉลี่ย 9.6% ต่อปี
- ไร่นา ผลตอบแทนเฉลี่ย 10.7% ต่อปี
จะเห็นได้ว่าในความเป็นจริงแล้ว การลงทุนในไร่นา กลับให้ผลตอบแทนมากกว่าทั้งหุ้นและอสังหาริมทรัพย์ ในช่วง 30 ปีที่ผ่านมา..
ถึงตรงนี้ คำถามที่เข้ามาอยู่ในหัวของเราก็อาจจะเป็นเรื่องของความเสี่ยง ตามประโยคที่ว่า “ที่ไหนผลตอบแทนสูง ความเสี่ยงก็มักจะสูงตาม”
มีการศึกษาพบว่า การลงทุนในไร่นา มีความเสี่ยง หรือตัวเลขที่ใช้วัดความผันผวน เรียกว่า SD ราว 6.6% ต่ำกว่าทั้งอสังหาริมทรัพย์ ทองคำ หุ้น และมีความผันผวน มากกว่าตราสารหนี้เท่านั้น
สรุปง่าย ๆ ได้ว่า หากเราซื้อที่นาในสหรัฐฯ แบบ Bill Gates นักลงทุนจะได้รับผลตอบแทนมากกว่า แถมยังมีความผันผวนต่ำกว่า หุ้น เสียอีก..
แล้ว Bill Gates ลงทุนในผืนนาเยอะแค่ไหน ?
ข้อมูลจาก Reuters ปีที่แล้ว เปิดเผยว่า Bill Gates เป็นเจ้าของที่นาในสหรัฐฯ ถึงประมาณ 600,000 ไร่ 
แล้วมันใหญ่ขนาดไหน ?
600,000 ไร่นั้น เทียบได้กับสนามราชมังคลากีฬาสถาน ที่กำลังจะจัดคอนเสิร์ต BLACKPINK เกือบ 2,300 สนาม
หรือถ้าเรานำไปเทียบกับสนามบินสุวรรณภูมิ ก็จะเท่ากับ 27 สนามบิน เรียงต่อกัน
โดยผลตอบแทนที่ Bill Gates ได้รับจากผืนนา ก็ไม่ต่างอะไรไปจากผู้ปล่อยเช่าอสังหาริมทรัพย์เลย
ก็คือการปล่อยเช่าให้เกษตรกรมาสร้างผลผลิต ในขณะที่ Bill Gates ก็จะได้รับผลตอบแทนในรูปแบบของค่าเช่าพื้นที่..
นอกจากเรื่องของการสร้างผลตอบแทนแล้ว Bill Gates ก็ยังได้บอกว่าการลงทุนในผืนนา ก็เพื่อช่วยให้ชาวไร่สร้างผลิตผลได้มากขึ้น อีกทั้งยังเป็นการสร้างตำแหน่งงานอีกด้วย
แล้วนอกจากที่นาแล้ว 
Bill Gates ลงทุนในอะไรบ้าง ?
จริง ๆ แล้ว Bill Gates ไม่ได้เดินไปซื้อที่นาด้วยตัวเอง แต่เขามีผู้จัดการสินทรัพย์ส่วนตัวชื่อว่า Michael Larson คอยลงทุนให้เขา ผ่านบริษัทชื่อว่า Cascade Investment
ปีที่แล้ว Cascade Investment มีสัดส่วนการลงทุนในสินทรัพย์ 5 อันดับแรก ดังนี้
- Microsoft ที่เขาก่อตั้งขึ้นมา 26.4%
- Berkshire Hathaway ของ Warren Buffett เพื่อนซี้ของเขา 21.4%
- Canadian National Railway ธุรกิจเดินรถไฟ 18.2%
- Waste Management ธุรกิจบำบัดน้ำเสีย 15.5%
- Caterpillar ธุรกิจเครื่องจักรก่อสร้าง 4.9%
นอกจากนี้ กิจการที่มีสัดส่วนการลงทุนรองลงมา ก็จะมี John Deere ทำธุรกิจเครื่องจักรเกษตรกรรม สอดคล้องกับการลงทุนในไร่นาของเขา
หากเราลองนำการลงทุนของ Cascade Investment มารวมกันแล้ว มูลค่าสินทรัพย์สุทธิการลงทุนของบริษัทแห่งนี้ จะมีมูลค่าสูงถึง 2.4 ล้านล้านบาท เลยทีเดียว..
ปิดท้ายด้วยข่าวลือที่น่าสนใจ
เคยมีทฤษฎีสมคบคิดที่ว่า Bill Gates เป็นเจ้าของผืนนาในสหรัฐฯ ถึง 80% ของพื้นที่ทั้งหมด
แต่ Bill Gates ได้ออกมาเปิดเผยว่าเจ้าตัวเป็นเจ้าของผืนนาในสหรัฐฯ เพียง 1 ใน 4,000 ของพื้นที่ทั้งหมด
หรือคิดเป็นเพียงสัดส่วนประมาณ 0.025% เท่านั้นเอง..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-
-
-